b'\n_START_ARTICLE_\nSansusi\n_START_SECTION_\nIstorija\n_START_PARAGRAPH_\nDaugiau nei keturis \xc5\xa1imtme\xc4\x8dius geriausi savo laik\xc5\xb3 menininkai pagal Brandenburgo\xe2\x88\x92Pr\xc5\xabsijos didik\xc5\xb3 norus k\xc5\xabr\xc4\x97 nuostabius pili\xc5\xb3 ir park\xc5\xb3 kompleksus Potsdamo mieste. Sod\xc5\xb3 dizaineris Peteris Jozefas Len\xc4\x97 (Peter Joseph Lenn\xc3\xa9) Frydricho Did\xc5\xbeiojo (Friedrich der Gro\xc3\x9fe) laikais pilis ir parkus sujung\xc4\x97 \xc4\xaf vien\xc4\x85 visum\xc4\x85, besit\xc4\x99sian\xc4\x8di\xc4\x85 nuo Sansusi iki Pov\xc5\xb3 salos Berlyne. Jo kaln\xc5\xb3 terasose 1745\xe2\x88\x921747 metais buvo statoma pilis, o 290 hektar\xc5\xb3 u\xc5\xbeimantis parko kompleksas yra seniausia Potsdamo istorinio ir kult\xc5\xabrinio kra\xc5\xa1tovaizd\xc5\xbeio dalis. _NEWLINE_R\xc5\xabmai baigti statyti 1747 m. Sve\xc4\x8di\xc5\xb3 pri\xc4\x97mimo kieme, kur priva\xc5\xbeiuodavo karietos, buvo sukurta jaukumo suteikianti pusm\xc4\x97nulio formos kolonada. I\xc5\xa1 sodo pus\xc4\x97s \xc4\xaf r\xc5\xabmus ved\xc4\x97 grak\xc5\xa1t\xc5\xabs 132 laiptai. \xc5\xa0viesiai geltona pastato spalva ir \xc5\xbealvariniu kupolu architektui Knobelsdorfui (Georg Wenzeslaus von Knobelsdorff) pavyko sukurti jauki\xc4\x85 ir lengv\xc4\x85 pastoralin\xc4\x99 nuotaik\xc4\x85. R\xc5\xabmuose buvo tik dvylika kambari\xc5\xb3, o pats gra\xc5\xbeiausias \xe2\x88\x92 muzikos kambarys, kuriame vykdavo koncertai. Prie \xe2\x80\x9eapvalaus stalo\xe2\x80\x9c \xc5\xa1e\xc5\xa1iolikos porini\xc5\xb3 kolon\xc5\xb3 sal\xc4\x97je su auk\xc5\xa1tu paauksuotu kupolu Frydrichas sukviesdavo menininkus, filosofus ir mokslininkus, tarp j\xc5\xb3 b\xc5\xabdavo ir Volteras._NEWLINE_Sansusi sodai u\xc5\xbeima ma\xc5\xbedaug 300 ha. Juose stovi keli Frydricho nurodymu pastatyti pastatai. Jam vie\xc5\xa1pataujant, r\xc5\xabm\xc5\xb3 sode buvo sukurta statul\xc5\xb3 galerija, naujasis Kamerno sve\xc4\x8di\xc5\xb3 namas, portalas su obelisku, kin\xc5\xb3 arbatos namas. Galiausiai buvo suplanuoti didingi nauji r\xc5\xabmai, kurie buvo statomi nuo 1763 m. iki 1769 m. Per\xc4\x97j\xc4\x99 sod\xc4\x85, lankytojai patekdavo \xc4\xaf nuostabius r\xc5\xabmus, kurie atspind\xc4\x97jo Pr\xc5\xabsijos galyb\xc4\x99 po Septyneri\xc5\xb3 met\xc5\xb3 karo pergal\xc4\x97s._NEWLINE_Frydrichas Didysis buvo i\xc5\xa1tikimas pirmajam pastatui ir niekada negyveno naujuosiuose Sansusi r\xc5\xabmuose. Kai 1786 m. jis mir\xc4\x97, j\xc4\xaf palaidojo \xc4\xaegulos ba\xc5\xbeny\xc4\x8dioje Potsdame. Svarbi testamento s\xc4\x85lyga \xc4\xafvykdyta tik 1991 m., kai Frydricho palaikai buvo perkelti \xc4\xaf laidojimo r\xc5\xabs\xc4\xaf Sansusi, kur, anot jo, i\xc5\xa1 ties\xc5\xb3 buvo vienintel\xc4\x97 vieta \xe2\x80\x9ebe r\xc5\xabpes\xc4\x8di\xc5\xb3". (Sans souci i\xc5\xa1vertus \xc4\xaf lietuvi\xc5\xb3 kalb\xc4\x85 rei\xc5\xa1kia \xe2\x80\x9ebe r\xc5\xabpes\xc4\x8di\xc5\xb3\xe2\x80\x9c).'